การป้องกันกำจัดศัตรูพืชด้วยวิธีชีวภาพ
        
        ปัจจุบัน คน สัตว์ ธรรมชาติและสิ่งแวดล้อมได้รับผลกระทบทั้งทางตรงและทางอ้อมจากการที่มีสารเคมีตกค้างในสิ่งแวดล้อมมากเกินไป โดยเฉพาะอย่างยิ่งจากสารเคมีที่ใช้ในการเกษตร เกษตรกรมักจะใช้สารเคมี ในปริมาณสูงมากเกินความจำเป็น  จากการกระทำดังกล่าวนั้น มีส่วนทำให้สิ่งแวดล้อมเปลี่ยนแปลงไปในทางลบและมีผลกระทบย้อนกลับมาสู่การดำรงชีวิตของสิ่งมีชีวิตเป็นอย่างมาก หากเราต้องการให้มีการลดหรือเลิกใช้สารเคมีนั้น สิ่งสำคัญคือต้องเริ่มต้นที่การตระหนักถึงโทษของสารเคมี และหันกลับมาใช้วิถีชีวิตที่เกื้อกูลธรรมชาติให้มากขึ้น ด้วยการป้องกันกำจัดศัตรูพืชด้วยวิธีชีวภาพ 

ใช้สมุนไพรในการป้องกันกำจัดศัตรูพืช 
       การใช้สมุนไพรในการป้องกันกำจัดศัตรูพืชทำได้ง่าย และปลอดภัยต่อทั้งผู้ใช้และสิ่งแวดล้อม เพียงตำหรือบดสมุนไพรที่มีสรรพคุณตามที่ต้องการให้ละเอียด ผสมกับน้ำสะอาดหรือแช่น้ำทิ้งไว้ตามระยะเวลาที่กำหนด  จากนั้นจึงกรองเอากากออก นำน้ำสบู่ผสมลงไปในน้ำที่สกัดได้เล็กน้อยเพื่อช่วยเพิ่มคุณสมบัติการจับใบพืช จากนั้นนำมาฉีดพ่นต้นพืชให้ทั่วทุกส่วน (ควรฉีดตอนเย็นหรือใกล้ค่ำที่แดดไม่ร้อนจัด เพราะความร้อนจากแสงแดดจะทำลายฤทธิ์ของสารสกัดให้ด้อยประสิทธิภาพลง) การนำพืชสมุนไพรมาใช้ป้องกันกำจัดศัตรูพืชให้ได้ผลดีมีประสิทธิภาพ ควรยึดหลัก ป้องกันดีกว่าแก้ไข  เพราะการออกฤทธิ์ของสารสกัดจากพืชสมุนไพรจะเป็นไปอย่างช้าๆ  จึงควรใช้ก่อนการระบาดของศัตรูพืช ใช้เป็นประจำและใช้อย่างต่อเนื่อง  และอาจนำสารสกัดจากพืชสมุนไพรหลายๆชนิดมาผสมรวมกันเพื่อให้ได้ผลในการป้องกันกำจัดที่ดียิ่งขึ้น 
        ตัวอย่างพืชสมุนไพรที่มีสรรพคุณในการป้องกันกำจัดแมลงศัตรูพืช    เช่น 
    - ยาสูบ ในใบแก่ มีฤทธิ์กำจัดเพลี้ย หนอนชอนใบ และทากบางชนิด
    - ข่า ในเหง้าแก่สด มีฤทธิ์ขับไล่แมลงวันผลไม้
    - ตะไคร้หอม ในต้น มีน้ำมันที่สกัดจากต้นมีฤทธิ์มีฤทธิ์ขับไล่แม่ผีเสื้อและแมลงต่างๆ,ยุง
    - สะเดาไทย ในผล เมล็ด เปลือกต้นและใบแก่ มีฤทธิ์ขับไล่แมลง  ทำให้ไข่แมลงฝ่อฟักเป็นตัวอ่อนไม่ได้  
และฆ่าแมลงบางชนิดโดยทำให้แมลงบางชนิดเจริญเติบโตผิดปกติ ลอกคราบไม่ได้ และตายในที่สุด 
การกำจัดแมลงที่ใช้ได้ผลดี ได้แก่ หนอนใยผัก หนอนกระทู้ต่างๆ หนอนกินใบ หนอนเจาะยอด

    - โหระพา ในต้น มีน้ำมันที่สกัดจากต้นมีฤทธิ์ในการกำจัดไรและเพลี้ยอ่อน
    - ขมิ้นชัน ในเหง้าแก่สด มีฤทธิ์ป้องกันและกำจัดหนอนกระทู้ผัก
    - พริกขี้หนู หรือ พริกที่เผ็ดจัด ในเมล็ด ผลแก่สุก มีสารออกฤทธิ์ในการกำจัดเชื้อรา ที่ทำให้เกิดโรคใบจุด,

    - กระเทียม  ในหัว น้ำมันที่สกัดจากหัวมีฤทธิ์กำจัดแมลงทุกชนิด
    - มะเขือเทศ ในใบสดและลำต้นแก่สด มีฤทธิ์ในการป้องกันกำจัดด้วงหมัดผัก หนอนใยผัก หนอนเจาะ
ลำต้น หนอนผีเสื้อกะหล่ำ ด้วงหน่อไม้ฝรั่ง ไรแดง และแมลงที่ทำลายพืชตระกูลถั่ว
    - ดาวเรือง ในทุกส่วนของต้นดาวเรืองมีสารที่ออกฤทธิ์ในการกำจัดไส้เดือนฝอย หนอนผีเสื้อ หนอนใยผัก
เพลี้ยอ่อน แมลงหวี่ขาว โดยเฉพาะในใบแก่จะมีสารออกฤทธิ์มากกว่าส่วนอื่น

    - ผกากรอง ในเมล็ดแก่ มีสารออกฤทธิ์ที่ป้องกันการฟักไข่ของแมลง
    - ยี่โถ ในดอกและใบแก่ มีสารออกฤทธิ์ที่ใช้กำจัดหนอนทุกชนิด
    - น้อยหน่า ในใบสด  เมล็ด และผลดิบ มีฤทธิ์ฆ่าแมลง  ฆ่าตัวอ่อนของแมลง ขัดขวางการดูดกิน ใช้กำจัดเพลี้ยอ่อนได้ดี
    - ฟ้าทะลายโจร ในต้นและใบแก่ มีสารออกฤทธิ์ที่กำจัดเชื้อแบคทีเรียและเชื้อไวรัสบางชนิด
    - คูน ในฝักแก่ มีสารออกฤทธิ์ที่กำจัดหนอนกระทู้ผัก  และด้วงชนิดต่างๆ
    - บอระเพ็ด ในต้นและใบ มีสารออกฤทธิ์ที่ทำลายเพลี้ยกระโดดสีน้ำตาลและหนอนกอข้าว

การป้องกันกำจัดศัตรูพืช
ด้วยวิธีชีวภาพ

